Ukrajinský prezident Viktor Janukovyč sa na rokovaní so zástupcami hlavných opozičných politických strán v utorok večer dohodol na zrušení kontroverzných zákonov obmedzujúcich akúkoľvek protestnú aktivitu občanov, ktoré parlament prijal 16. januára v mimoriadne skrátenom konaní a ktoré vyvolali rozsiahle protesty a zrážky demonštrantov s políciou.
Rokujúce strany podľa ministerky spravodlivosti Oleny Lukašovej, účastníčky rokovaní, ktorej vyhlásenie zverejnila internetová stránka prezidenta Ukrajiny, prijali "politické rozhodnutie o zrušení zákonov zo 16. januára, ktoré vyvolali rozsiahlu diskusiu".
Zrušenie sporných zákonov, ktoré by parlament mohol podľa agentúry AP odvolať na mimoriadnej schôdzi ešte dnes, je zatiaľ najvýraznejším ústupkom prezidenta Janukovyča voči opozícii. Tá požaduje aj amnestiu pre všetkých zadržaných demonštrantov, s ktorou na rokovaní prezident súhlasil, no podmienil ju sprístupnením všetkých vládnych budov a ciest okupovaných demonštrantami, ako aj zrušením protestných stanových táborov na hlavnom kyjevskom námestí.
Bezprostredne nebolo zrejmé, či sa rokovalo aj o požiadavke opozície na uskutočnenie predčasných prezidentských volieb ešte v tomto roku. Riadne prezidentské voľby sú naplánované na jar 2015.
Lukašová po štvorhodinovom rokovaní podľa agentúry Reuters uviedla, že parlament sa na mimoriadnej schôdzi bude zaoberať aj vyvodením zodpovednosti zo strany vlády za vývoj v krajine.
Jeden z trojice opozičných lídrov, predseda strany Vlasť Arsenij Jaceňuk, medzitým oficiálne oznámil, že odmieta ponuku prezidenta prevziať funkciu predsedu vlády, ktorú mu Janukovyč s cieľom upokojiť napätú situáciu na Ukrajine ponúkol v sobotu. Jaceňuk podľa agentúry AP zároveň vyhlásil, že protesty stúpencov opozície budú pokračovať, pričom zopakoval kľúčovú požiadavku opozície na odstúpenie prezidenta Janukovyča.
Na rokovaní zastupoval opozíciu okrem Jaceňuka i vodca strany UDAR Vitalij Kličko a líder nacionalistickej strany Svoboda Oleh Ťahnybok.